**O b r a z l o ž e nj e**

**Nacrta Izmjena i dopuna Pravilnika o provedbi postupaka jednostavne nabave**

**Pravni temelj: članak 15. Zakona o javnoj nabavi (Narodne novine, broj 120/16)**

Općina Sirač javni je naručitelj i obveznik primjene Zakona o javnoj nabavi (Narodne

novine, broj 120/16), (*u daljnjem tekstu: ZJN 2016*).

Člankom 12. ZJN 2016 propisano je da se taj Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 200.000,00 kn i radova procijenjene vrijednosti manje od 500.000,00 kn.

Člankom 15. stavkom 2. istoga Zakona propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave, te mogućnost primjene elektroničkih sredstava komunikacije.

Općinsko vijeće Općine Sirač na 2. sjednici održanoj 23.08.2017. godine donijelo je Pravilnik o provedbi postupaka jednostavne nabave koji je objavljen u Županijskom glasniku Bjelovarsko-bilogorske županije, broj 07/17.

Primjenom donesenog Pravilnika uočena je potreba produženja roka dostave ponuda od utvrđenih 7 dana, a sve zbog složenosti postupka odnosno zahtjevnosti izrade ponuda, te mogućnosti usklade rokova dostave ponude s utvrđenim rokovima unutar prijavljenih projekta za sredstva EU.

Izmjenama i dopunama Pravilnika utvrđuje se minimalni rok za dostavu ponuda, a svaki pojedinačni rok za dostavu ponude mora se utvrditi zavisno o složenosti predmeta nabave, odnosno o zahtjevnosti izrade ponude.

Prijedlog Pravilnika predstavlja opći akt kojim Općina Sirač kao javni naručitelj opisuje pravila, uvjete i postupke jednostavne nabave koje će provoditi. Opći akt se donosi i usvaja na vrlo formalan način propisan Zakonom o pravu na pristup informacijama (Narodne novine, broj 25/13, 85/15). Prema članku 11. istoga Zakona, jedinice lokalne i područne (regionalne) samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta općeg akta jednostavne nabave na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Izmjena i dopuna Pravilnika o provedbi postupaka jednostavne nabave uputit će se na donošenje Općinskom vijeću Općine Sirač.